ΓΡΑΠΤΗ ΕΡΩΤΗΣΗ E-0420/99

υποβολή: Daniel Varela Suanzes-Carpegna (PPE) προς την Επιτροπή

(1 Μαρτίου 1999)

Θέμα: Χρηματοδότηση των προπαρασκευαστικών ενεργειών των "ευρωπαïκών πολιτιστικών πρωτευουσών" του έτους 2000

Ενόψει της σημαδιακής χρονολογίας του 2000, η ΕΕ αποφάσισε για πρώτη φορά να εφαρμοστεί τη χρονιά αυτή ο θεσμός της πολιτιστικής πρωτεύουσας της Ευρώπης από κοινού σε εννέα πόλεις (Αβινιόν, Κρακοβία, Ρέικιαβικ, Σαντιάγο ντε Κομποστέλα, Ελσίνκι, Μπέργκεν, Βολωνία, Βρυξέλλες και Πράγα), συμπεριλαμβάνοντας έτσι πόλεις 5 κρατών μελών μαζί με πόλεις 4 ευρωπαϊκών κρατών που δεν ανήκουν στην ΕΕ σε ένα σχέδιο πολιτιστικής συνεργασίας χωρίς προηγούμενο στην Ευρώπη.Συγκεκριμένα, στο κοινό πολιτιστικό αυτό σχέδιο θα μετέχουν τρεις πόλεις του Βορρά, τρεις της κεντρικής Ευρώπης και άλλες τρεις του Νότου. Είναι προφανές ότι ένα τόσο σπουδαίο και φιλόδοξο σχέδιο προϋποθέτει ειδική υποστήριξη και επαρκή χρηματοδότηση για να στεφθεί από την επιτυχία που απαιτούν η προβολή που θα δοθεί στο κοινό αυτό πολιτιστικό σχέδιο απ' άκρου εις άκρον της Ευρώπης και οι δεσμοί τους οποίους μπορεί και πρέπει να δημιουργήσει.

Η απάντηση της Επιτροπής στην προηγούμενη ερώτησή μου Ε-2872/98(1) αναφέρει ότι "ως συνεισφορά στις προπαρασκευαστικές ενέργειες που θα πραγματοποιηθούν από κοινού αό τις εννέα ευρωπαϊκές πολιτιστικές πρωτεύουσες του 2000 και βάσει συγκεκριμένων σχεδίων που υπέβαλαν οι πόλεις αυτές, η Επιτροπή χορήγησε το 1997 στήριξη 200.000 ECU και το 1998 250.000 ECU. Όσον αφορά το 1999, η Επιτροπή δεν είναι σε θέση να αναλάβει χρηματοδοτική υποχρέωση πριν από την επίσημη έγκριση του κοινοτικού προϋπολογισμού του έτους αυτού".

Δοθέντος ότι έχει ήδη εγκριθεί επισήμως ο προϋπολογισμός του 1999, μπορεί η Επιτροπή να μας αναφέρει την ενίσχυση που σκοπεύει να χορηγήσει το 1999 ως συνεισφορά στις σημαντικές και δαπανηρές προπαρασκευαστικές ενέργειες που θα απαιτήσει εφέτος ένα τόσο φιλόδοξο σχέδιο ενόψει των σημαντικών εκδηλώσεων του έτους 2000;

Απάντηση του κ. Oreja εξ ονόματος της Επιτροπής

(16 Απριλίου 1999)

Η Επιτροπή χορήγησε, κατ' εξαίρεση, στα πλαίσια του προγράμματος Καλειδοσκόπιο, ενίσχυση στις προπαρασκευαστικές ενέργειες που πραγματοποιούν από κοινού οι εννέα ευρωπαϊκές πολιτιστικές πρωτεύουσες του 2000.

Αυτή η στήριξη που δόθηκε σύμφωνα με συγκεκριμένα προγράμματα τα οποία υπέβαλαν οι πόλεις, ήταν ύψους 200.000 ευρώ για το 1997 και 250.000 ευρώ για το 1998.

Το πρόγραμμα Καλειδοσκόπιο παρατάθηκε για ένα χρόνο, με προϋπολογισμό ίσο με εκείνο του 1998, έτσι ώστε να καλυφθούν οι δαπάνες του 1999.

Ωστόσο, οι πειραματικές ενέργειες του προγράμματος-πλαισίου θα στηριχθούν, κατά το 1999, από το κονδύλιο του προϋπολογισμού B3-2005 και στο πλαίσιο της διοργανικής συμφωνίας της 13ης Οκτωβρίου 1998 σχετικά με τις νομικές βάσεις και την εκτέλεση του προϋπολογισμού(2).

Η Επιτροπή, σάυτό το πλαίσιο σκοπεύει να στηρίξει για τρίτη χρονιά, τις προπαρασκευαστικές ενέργειες που πραγματοποιούν από κοινού οι εννέα πόλεις. Θα προσπαθήσει να χορηγήσει περισσότερα χρήματα απ' ό,τι το 1998, αλλά θα πρέπει να λάβει υπόψη της τα όρια του προϋπολογισμού για πολιτιστικά θέματα και για τα τρέχοντα πολιτιστικά σχέδια.

Όσον αφορά το 2000, έτος υλοποίησης του προγράμματος που παρουσίασαν οι εννέα πόλεις, η Επιτροπή ελπίζει να είναι σε θέση να στηρίξει αυτή την ενέργεια στα πλαίσια του προγράμματος "Πολιτισμός 2000" το οποίο θα πρέπει να ισχύει ως τότε, σύμφωνα με τις αποφάσεις που θα λάβουν τα σχετικά όργανα.

(1) ΕΕ C 118 της 29.4.1999, σελ. 156.

(2) ΕΕ C 344 της 12.11.1998.